b'\n_START_ARTICLE_\nAvenue of the Giants\n_START_PARAGRAPH_\nAvenue of the Giants eller California State Route 254 er en vejstr\xc3\xa6kning i Humboldt County i det nordlige Californien. Vejen g\xc3\xa5r gennem Humboldt Redwoods Statepark, cirka 80 km syd for byen Eureka.\n_START_SECTION_\nVejbeskrivelse\n_START_PARAGRAPH_\nVejstr\xc3\xa6kningen var tidligere en del af U.S. Highway 101, men i dag er hovedvejen p\xc3\xa5 denne str\xc3\xa6kning etableret som motorvej, og denne g\xc3\xa5r uden om parken. Adgangen til vejen fra US 101 sker fra nord ved byen Fortuna og fra syd fra byen Garberville. Str\xc3\xa6kningen mellem byerne Redcrest og Miranda g\xc3\xa5r inde i selve Humboldt Redwood Statepark. Langs vejen finder man andre sm\xc3\xa5byer s\xc3\xa5 som Pepperwood, Burlington, Englewood, Phillipsville, Weott og Myer\'s Flat. _NEWLINE_Vejen, der er 52 km lang har p\xc3\xa5 hele sin str\xc3\xa6kning to spor,  og der er adskillige muligheder for at g\xc3\xb8re holdt p\xc3\xa5 rastepladser undervejs. P\xc3\xa5 en lang str\xc3\xa6kning f\xc3\xb8lger vejen Eel River, Californiens tredjel\xc3\xa6ngste flod. Vejen er omgivet af h\xc3\xb8je r\xc3\xb8dtr\xc3\xa6er (Coastal Redwoods eller Sequoiah Sempervirens), flere p\xc3\xa5 over 75 meter eller endnu h\xc3\xb8jere. Det er disse gigantiske tr\xc3\xa6er, der har givet vejen dens navn. Her i parken findes 7 af verdens 10 h\xc3\xb8jeste tr\xc3\xa6er, blandt andre, Stratosphere Giant, p\xc3\xa5 112,3. Verdens h\xc3\xb8jeste tr\xc3\xa6, Hyperion, p\xc3\xa5 115,6 meter st\xc3\xa5r i den n\xc3\xa6rliggende Redwood National Park.  Det forholdsvis lille omr\xc3\xa5de Rockefeller Forrest p\xc3\xa5 ca. 4.000 hektar, indeholder 7 gange s\xc3\xa5 meget biomasse som en tropisk regnskov af samme st\xc3\xb8rrelse. _NEWLINE_Hvor vejen krydser Eel River l\xc3\xa5 tidligere bebyggelsen Dyerville, men det meste af denne blev skyllet bort ved en oversv\xc3\xb8mmelse i 1937, og resterne ved en ny oversv\xc3\xb8mmelse i 1955. I dag er der ingen spor af bebyggelsen.\n_START_SECTION_\nFounders Grove\n_START_PARAGRAPH_\nFounders Grove er en lund n\xc3\xa6r byen Weott. Her findes et af parkens st\xc3\xb8rste tr\xc3\xa6er, Founder\'s Tree, som er 105,5 meter h\xc3\xb8jt, omkredsen af tr\xc3\xa6et er 12,2 meter, og den laveste gren sidder 58 meter over jorden. Her finder man ogs\xc3\xa5 et af parkens tidligere h\xc3\xb8jeste tr\xc3\xa6er, Dyerville Giant, der v\xc3\xa6ltede i 1991. Dette tr\xc3\xa6 var 113,4 meter h\xc3\xb8jt, og dengang verdens h\xc3\xb8jeste tr\xc3\xa6. Det v\xc3\xa6ltede tr\xc3\xa6 ligger stadig i parken. Tr\xc3\xa6et, der er 5,2 meter i diameter, estimeres at veje over 450 ton.\n_START_SECTION_\nImmortal Tree\n_START_PARAGRAPH_\nEt andet ber\xc3\xb8mt tr\xc3\xa6 er Immortal Tree. Dette er i dag kun omkring 76,2 meter h\xc3\xb8jt, men har tidligere v\xc3\xa6ret omkring 91 meter, indtil et lyn skar toppen af tr\xc3\xa6et. Desuden har tr\xc3\xa6et overlevet 950 \xc3\xa5rs omskiftelser, herunder en skovbrand i 1908 og en meget alvorlig oversv\xc3\xb8mmelse i 1964. Herudover har man p\xc3\xa5 et tidspunkt fors\xc3\xb8gt at f\xc3\xa6lle tr\xc3\xa6et med \xc3\xb8kser, men p\xc3\xa5 trods af disse anslag mod tr\xc3\xa6et lever dette i bedste velg\xc3\xa5ende, hvilket har v\xc3\xa6ret med til at give det, dets navn.\n_START_SECTION_\nDrive Thru Tree\n_START_PARAGRAPH_\nVejen har ogs\xc3\xa5 et s\xc3\xa5kaldt Drive Thru Tree, det vil sige et tr\xc3\xa6, som man kan k\xc3\xb8re igennem i bil, Shrine Drive-Thru Tree. Dette st\xc3\xa5r p\xc3\xa5 privat grund i den lille by Myer\'s Flat, og det koster en afgift at k\xc3\xb8re gennem tr\xc3\xa6et. Dette er omkring 7 meter i diameter og 83 meter h\xc3\xb8jt, og et skilt p\xc3\xa5 stedet fort\xc3\xa6ller, at det er 5.000 \xc3\xa5r gammelt. Dette er nu nok en overdrivelse, da r\xc3\xb8dtr\xc3\xa6er typisk "kun" bliver omkring 2.000 \xc3\xa5r. Det \xc3\xa6ldste bekr\xc3\xa6ftede tr\xc3\xa6 er i dag 2.200 \xc3\xa5r gammelt, men der er fundet eksempler p\xc3\xa5 v\xc3\xa6ltede tr\xc3\xa6er, der har v\xc3\xa6ret op mod 3.000 \xc3\xa5r.'